Načelnik Općine Tar Vabriga Nivio Stojnić je prostački i potpuno neprimjereno svojoj funkciji reagirao danas tijekom telefonskog razgovora s našom novinarkom Chiarom Bilić. Naime, na njezino pitanje o njegovim imovinskim karticama, što je tema o kojoj Glas Istre već duže vrijeme izvještava, Stojnić je novinarki Bilić rekao da “mu po..ši k…c”.

– Nazvala sam gospodina Stojnića danas oko 11.40 sati da ga upitam zašto u svojoj imovinskoj kartici nije naveo svoj OPG. On je na to u više navrata ponavljao istu prostotu – “oćete mi po…iti k…c, možete mi po…iti k…c”. Ja sam ga potom upitala ako to znači da mi neće odgovoriti na pitanje, a on je i dalje ponavljao istu rečenicu. Tu je naš razgovor završio, kaže Chiara Bilić, koja o slučaju Stojnić izvještava posljednjih tjedana.

Naime, u Stojnićevim imovinskim karticama ima više nedoumica i nelogičnosti. Neprijavljivanje OPG-a, što je bio i povod za ovaj telefonski poziv, najnovija je u nizu.

– Kao i inače, željela sam objektivno izvijestiti o imovinskim karticama načelnika Stojnića, zbog čega sam ga i zvala, da pojasni što je bilo s tim OPG-om. Iznenadila me njegova reakcija budući da je do sada bio uglavnom smiren i ljubazan, rekla je novinarka Glasa Istre Chiara Bilić.

Stojnić je 2007.godine postao porečki gradski vijećnik IDS-a nakon što je zamijenio vijećnika Sergia Pavata koji biva postavljen za prvog čovjeka porečkih gradskih manifestacija. U kratkom vijećničkom mandatu, od 12 sjednica GV prisustvovao je na njih 10, no nije postavio niti jedno pitanje niti je ikada sudjelovao u raspravama po točkama dnevnoga reda.

Stojnić nastavlja svoj politički uspon i u listopadu 2007. godine kada biva izabran od Općinskog vijeća za načelnika novostvorene Općine Tar – Vabriga, nakon što je bivši načelnik Denis Žužić podnio neopozivu ostavku.

Na izbornom saboru IDS-a, koji je održan u veljači 2014. godine u Poreču, Nivio Stojnić je, zajedno sa Valterom Flegom, Renatom Krulčićem, Robertom Lakošeljac i Glorijom Paliskom Bolterstein, izabran za jednog od pet podpredsjednika stranke.

Paralelno s političkim usponom, Stojnića prate i privatni poslovni uspjesi. U imovinsku karticu za 2009. godine prijavljuje da posjeduje: obiteljsku kuću od 140 m2 vrijednosti 1,6 milijuna kuna te imovinu bračnog para koja se sastojala od 1 500 m2 šume vrijednosti 22 000 kn i oranicu od 2 000 m2 vrijednosti 29 000 kn. Ukupna vrijednost pokretnina iznosila je 1 250 000 kn: dva osobna automobila na lising, koča vrijednosti 850 000 kn, brod skladište vrijednosti 200 000 kn te kaić vrijednosti 50 000 kn.

Dohodak koji je načelnik 2009.godine ostvario od djelatnosti morskog ribolova, uzgoja i trgovine iznosio je 27 216 kn godišnje ili 2 268 kn mjesečno.

U kratkom petogodišnjem razdoblju Stojnić se po bogatstvu vinuo do samog vrha političke elite u Hrvatskoj, zauzimajući 2014. godine 32. mjesto sa 9 milijuna kuna prijavljene imovine. Tada je Stojnić bio bogatiji čak i od bivšeg ministra uprave Lovra Kuščevića koji je tada zauzimao 34. mjesto sa 8,2milijuna kuna imovine i bogatiji od poznatog Eda Kosa, tadašnjeg predsjednika uprave Hrvatske ceste d.d., čija je imovina težila 8 milijuna kuna.

Skandal s mještaninom

Nedavno, 19.7.2019. Nivio Stojnić je privukao pozornost javnosti kada je u Glasu Istre objavljen članak: ”MJEŠTANIN ALESSANDRO RIGO: Načelnik Stojnić prijetio je da će mi polomiti prste kojima pišem komentare. NAČELNIK NIVIO STOJNIĆ: Slučajno sam bio ispred njegove kuće. Nisam lud da prijetim” gdje ga sumještanin optužuje zbog prijetnje.